A BIZOTTSÁG 811/2007/EK RENDELETE
(2007. július 11.)
a méhészeti termékek termelésének és forgalmazásának általános feltételeit javító intézkedésekről szóló 797/2004/EK tanácsi rendelet végrehajtásának részletes szabályairól szóló 917/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a méhészeti termékek termelésének és forgalmazásának általános feltételeit javító intézkedésekről szóló, 2004. április 26-i 797/2004/EK tanácsi rendeletre (1) és különösen annak 6. cikkére,
mivel:
(1)
Annak érdekében, hogy elkerülhető legyen a félreértések bármiféle kockázata, indokolt egyértelműen előírni a 917/2004/EK bizottsági rendelet (2) 2. cikkének (3) bekezdésében, hogy a méhészeti programok intézkedéseit mindenképpen végre kell hajtani annak a költségvetési évnek a végéig, amelyre a szóban forgó intézkedéseket előirányozták.
(2)
A méhészeti programok egyes intézkedéseinek pénzügyi határértékét egy adott költségvetési év folyamán jelenleg legfeljebb a szóban forgó pénzügyi határérték 20 %-ának erejéig lehet módosítani anélkül, hogy az ilyen módosítást a 797/2004/EK rendelet 5. cikkében említett eljárás szerint jóvá kellene hagyatni.
(3)
Ez a 20 %-os korlát igazgatási szempontból mind a tagállamok, mind pedig a Bizottság számára túlságosan szigorúnak bizonyult. Következésképpen el kell törölni.
(4)
Az egyszerűsítés érdekében helyénvaló rugalmasabbá tenni a méhészeti programok intézkedéseinek adott költségvetési éven belüli kiigazítását, ezért indokolt eltörölni az egyes tagállamok számára előirányzott költségvetésen belül az intézkedéstípusok közötti forrásátcsoportosításra vonatkozó korlátozásokat.
(5)
Elő kell írni, hogy amennyiben egyes intézkedések nem szerepeltek az eredetileg bejelentett hároméves programban, akkor a méhészeti programok intézkedéseinek kiigazításairól értesíteni kelljen a Bizottságot.
(6)
A 917/2004/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
A 917/2004/EK rendelet a következőképpen módosul:
1.
A 2. cikk a következőképpen módosul:
a)
az (1) bekezdés második albekezdését el kell hagyni;
b)
a (3) bekezdésben az első mondat helyébe a következő szöveg lép:
„A méhészeti programnak a hároméves időszak adott évére megállapított intézkedéseit teljes egészében végre kell hajtani annak a költségvetési évnek az augusztus 31-éig, amelyre a szóban forgó intézkedéseket előirányozták.”
2.
A 6. cikk helyébe a következő szöveg lép:
„6. cikk
A méhészeti program intézkedései a költségvetési év folyamán kiigazíthatók, feltéve, hogy összhangban maradnak a 797/2004/EK rendelet 2. cikkével. A szóban forgó intézkedések pénzügyi határértékeit módosítani lehet, feltéve, hogy az éves kiadási előirányzatok felső határának összegét nem lépik túl, és hogy a méhészeti program finanszírozásához nyújtott közösségi hozzájárulás nem haladja meg az érintett tagállam által viselt kiadások 50 %-át.
Amennyiben egyes intézkedések nem szerepeltek az eredetileg bejelentett hároméves programban, az érintett tagállam értesít a Bizottságot minden, az intézkedések kiigazítására vonatkozó tervről, amelyet az adott költségvetési év folyamán az első albekezdésnek megfelelően végre kíván hajtani. Amennyiben a Bizottság nem emel kifogást, a tervezett kiigazítás az említett értesítés időpontját követő második hónap első napjától alkalmazhatóvá válik.
A tagállamok minden egyes költségvetési év végét követően legkésőbb két hónapon belül tájékoztatják a Bizottságot az intézkedéstípusok szerint lebontásban feltüntetett kiadások végrehajtásának összegzéséről.”
3.
A 7. cikket el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 11-én.